Parohia „Adormirea Maicii Domnului şi Sf. Ap. Andrei” din Rotunda – Liteni, Protopopiatul Fălticeni, organizează duminică, 2 iunie 2024, începând cu ora 16:00, a XIII-a ediţie a festivalului-concurs de toacă intitulat „Răsună toaca-n cer”.
Preoţii slujitori, preotul paroh Mihai Ursuleasa și arhidiaconul Adrian Ursuleasa, organizatorii evenimentului, se așteaptă ca și în acest an prezența copiilor la acest concurs să fie numeroasă, la fel ca în anii precedenți.
Preoţii din toate parohiile Mitropoliei Moldovei şi Bucovinei și nu numai pot trimite la acest concurs unul sau mai mulţi copii care au ca pasiune bătutul toacei. La finalul competiţiei, se vor acorda diplome şi dulciuri tuturor participanţilor, iar cei clasaţi pe primele locuri vor primi premii constând în bani şi medalii. De asemenea, se va acorda şi un Premiu Special.
Centrul Cultural Bucovina, Primăria Oraşului Liteni, reprezentată de primarul Tomiţă Onisii, și Parohia Rotunda, reprezentată de preotul paroh, ajută, anual, la buna desfășurare a acestui concurs.
Preotul Mihai Ursuleasa a spus că s-a gândit să organizeze acest concurs din dorința de a atrage copiii spre sfânta biserică, însă, an de an acest concurs a luat amploare și prezintă din ce în ce mai mult interes pentru tinerii pasionați de bătutul toacei. Concursul „Răsună toaca-n cer” este organizat cu binecuvântarea Înaltpreasfinţitului Calinic, Arhiepiscopul Sucevei şi Rădăuţilor. Pentru înscrieri, cei interesaţi pot suna sau trimite pe WhatsApp numele copiilor, clasa și vârsta la numerele de telefon : 0744 778 371 (Pr. Ursuleasa Mihai); 0765 263 038 (Arhid. Ursuleasa Adrian).